2.12.2022
SK
Úradný vestník Európskej únie
L 311/173
(36)
Ako sa uvádza v odôvodnení 30, problém, ktorý v tomto prípade identifikovali francúzske orgány, zahŕňa naliehavú potrebu znížiť emisie skleníkových plynov.
Pri posudzovaní toho, či opatrenie nie je reštriktívnejšie, ako je to nevyhnutné na odstránenie predmetného problému, Komisia preskúma, či je opatrenie schopné dosiahnuť cieľ, ktorým je prispieť k zníženiu emisií skleníkových plynov, a neprekračuje rámec toho, čo je nevyhnutné na jeho dosiahnutie, pričom zohľadní, či iné druhy dopravy poskytujú primeranú úroveň služieb na zabezpečenie potrebnej prepojenosti.
(37)
V tejto súvislosti sa negatívny vplyv akéhokoľvek obmedzenia dopravných práv na európskych občanov a prepojenosť musí kompenzovať dostupnosťou cenovo prijateľných, pohodlných a udržateľnejších alternatívnych druhov dopravy.
(38)
Komisia na úvod poznamenáva, že sa vyvíjajú rôzne legislatívne a nelegislatívne nástroje s cieľom pomôcť odvetviu leteckej dopravy a ďalej ho podporovať, aby výrazne znížilo svoje emisie CO2 a stalo sa udržateľnejším.
Komisia v rámci svojho balíka Fit for 55 predložila návrh na revíziu systému EÚ na obchodovanie s emisiami (ETS) (14) s cieľom posilniť signál o cene uhlíka, návrh na revíziu smernice o zdaňovaní energie (15), ktorou sa odstraňuje povinná výnimka pre letecké palivá, ako aj nový legislatívny návrh „iniciatíva ReFuelEU Aviation“ (16).
Cieľom tejto iniciatívy je dekarbonizovať odvetvie letectva uložením povinnosti používať udržateľné letecké palivá a zároveň zabezpečiť dobre fungujúci trh leteckej dopravy.
Návrhy Komisie na aktualizáciu právnych predpisov o jednotnom európskom nebi a pravidiel manažmentu letovej prevádzky (17) majú tiež veľký potenciál z pohľadu modernizácie a udržateľnosti, čo pomôže znížiť nadmerné spaľovanie paliva a emisie CO2 spôsobené neefektívnosťou letov a fragmentáciou vzdušného priestoru.
O týchto legislatívnych návrhoch v súčasnosti rokujú spoluzákonodarcovia a zatiaľ nie sú uplatniteľné.
Po zavedení by mali účinne prispievať k dekarbonizácii odvetvia leteckej dopravy do takej miery, že dané opatrenie by už nemalo byť potrebné.
(39)
Bez ohľadu na to s cieľom prispieť k zníženiu emisií skleníkových plynov v odvetví leteckej dopravy medzitým Komisia poznamenáva, že Francúzsko sa rozhodlo dočasne obmedziť výkon prepravných práv v prípade vnútroštátnej pravidelnej verejnej osobnej leteckej dopravy, ku ktorej existuje alternatíva niekoľkých priamych denných železničných spojení kratších ako dve a pol hodiny s dostatočnou frekvenciou a vhodným časovým rozvrhom.
(40)
Pokiaľ ide o to, či iné druhy dopravy poskytujú primeranú úroveň služieb, Komisia poznamenáva, že v článku 1 konečného návrhu vyhlášky sa stanovuje podrobnejší súbor relevantných a objektívnych požiadaviek, ktoré zohľadňujú kvalitu spojenia tak pre cestujúcich z bodu do bodu, ako aj pre cestujúcich s prestupom.
Okrem toho sa príslušné francúzske orgány zaviazali posúdiť ex ante pred každou plánovacou letovou sezónou, či železničné spojenie ponúka primeranú úroveň služieb na danej trati (ako je vymedzená v článku 1 konečného návrhu vyhlášky), a následne riadne informovať potenciálne zainteresovaných dopravcov o tom, ktoré trate môžu byť naďalej obsluhované.
Znamená to tiež, že trať, ktorá bola zakázaná, by mohla byť opäť obsluhovaná, ak sa zmení kvalita služieb železničnej dopravy a už nespĺňa podmienky primeranej úrovne služieb, čím sa stimuluje poskytovanie kvalitných železničných služieb ponúkajúcich primeranú úroveň služieb.
Komisia sa domnieva, že takýto dynamický prístup, ktorý zohľadňuje budúci rozvoj železničných služieb, by podporil multimodalitu v súlade s cieľmi stratégie mobility a bol by prínosom pre prepojenosť.
(41)
Pokiaľ ide o environmentálny prínos opatrenia, francúzske orgány uvádzajú, že „už účinné uzavretie troch tratí Orly – Bordeaux, Orly – Lyon a Orly – Nantes (18) povedie k celkovému zníženiu emisií CO2 z leteckej dopravy o 55 000 ton“ (19).
(14) (15) (16) (17) (18)
COM(2021) 552 final zo 14.7.2021.
COM(2021) 563 final zo 14.7.2021.
COM(2021) 561 final zo 14.7.2021.
COM(2020) 577 final a COM(2020) 579 final z 22.9.2020.
Komisia poznamenáva, že spoločnosť Air France sa už v roku 2020 rozhodla zastaviť svoju prevádzku na týchto troch tratiach, najmä v súvislosti s úverom a štátnou zárukou na úvery poskytnuté Francúzskom.
Zákaz týchto tratí preto nepovedie k skutočnému zníženiu emisií.
Napriek tomu však môžu vzniknúť nevyčísliteľné prínosy pre životné prostredie, pretože leteckým dopravcom, ktorí majú potenciálny záujem o prevádzkovanie týchto tratí, sa v tom zabráni.
(19) Odhady DGAC na základe objemu dopravy v roku 2019.